Man helder oordag in Tzaneen-woonstel doodgeskietArgieffoto: SAPD/Facebook Lt.kol. Malesela Ledwaba, woordvoerder van die polisie, het gesê drie verdagtes het Sondag omstreeks 08:30 by die mans se woonstel in Boundary-straat ingekom. Hulle was na bewering met vuurwapens en ŉ panga gewapen. Die rowers het een van die mans in die been geskiet en die ander in die maag, voordat hulle met ŉ onbekende bedrag kontant gevlug het. Die rowers het glo met ŉ silwer Hyundai-motor met Gauteng-nommerplate gevlug, het Ledwaba gesê. “Die man wat in die maag geskiet is, is kort ná die voorval dood terwyl die ander man in die hospitaal opgeneem is,” het Ledwaba gesê. Niemand is nog in verband met die voorval in hegtenis geneem nie. Ledwaba wou nie die name van die slagoffers bekendmaak nie, aangesien al hul familielede nog nie van hul dood ingelig is nie. “Ons doen ŉ beroep op enigiemand met meer inligting om die ondersoekbeampte by 082 451 7169 te bel,” het hy gesê. Aanklagte van moord en huisbraak word ondersoek.